b'\n_START_ARTICLE_\nJohannes Siinailainen\n_START_PARAGRAPH_\nJohannes Siinailainen (Johannes Skolastikko, Johannes Klimakos; kreik. \xe1\xbc\xb8\xcf\x89\xce\xac\xce\xbd\xce\xbd\xce\xb7\xcf\x82 \xcf\x84\xe1\xbf\x86\xcf\x82 \xce\x9a\xce\xbb\xce\xaf\xce\xbc\xce\xb1\xce\xba\xce\xbf\xcf\x82, Joannes tes Klimakos, "Portaiden Johannes"; n. 525 Syyria \xe2\x80\x93 30. maaliskuuta 606 Siinai) oli bysanttilainen munkki ja Siinain vuoren luostarin igumeni, joka tunnetaan ennen kaikkea teoksestaan Portaat (Klimaks). H\xc3\xa4nt\xc3\xa4 kunnioitetaan pyh\xc3\xa4n\xc3\xa4 sek\xc3\xa4 ortodoksisessa ett\xc3\xa4 katolisessa kirkossa._NEWLINE_Johannes oli kotoisin Syyriasta. H\xc3\xa4n sai hyv\xc3\xa4n koulutuksen ja ryhtyi munkiksi kuusitoistavuotiaana. H\xc3\xa4n muutti Siinain er\xc3\xa4maahan ja eli erakkona jonkin matkan p\xc3\xa4\xc3\xa4ss\xc3\xa4 Siinain luostarista. Vuonna 600, 75-vuotiaana, luostarin munkit nostivat h\xc3\xa4net luostarin igumeniksi. H\xc3\xa4n toimi t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 nelj\xc3\xa4 vuotta, kunnes vet\xc3\xa4ytyi erakoksi odottamaan kuolemaansa. Erakkomajassaan h\xc3\xa4n kirjoitti teoksensa Portaat ohjeeksi muille munkeille. Teos on ollut suosittu luostariel\xc3\xa4m\xc3\xa4n ja -asketismin k\xc3\xa4sikirja sek\xc3\xa4 id\xc3\xa4ss\xc3\xa4 ett\xc3\xa4 l\xc3\xa4nness\xc3\xa4._NEWLINE_Teoksensa ansiosta Johannes sai lis\xc3\xa4nimen Klimakos. Ortodoksinen kirkko kunnioittaa suuren paaston nelj\xc3\xa4tt\xc3\xa4 sunnuntaita Johannes Siinailaisen sunnuntaina. Katolisessa kirkossa Johanneksen muistop\xc3\xa4iv\xc3\xa4 on t\xc3\xa4m\xc3\xa4n kuolinp\xc3\xa4iv\xc3\xa4 30. maaliskuuta.'